Ministerul Afacerilor Interne anunţă, vineri, că procesul de digitalizare a serviciilor oferite cetăţenilor continuă, astfel că, începând cu acest an, înmatricularea vehiculelor va fi posibilă online, la câteva click-uri distanţă, prin intermediul unei platforme a Direcţiei Generale Permise de Conducere şi Înmatriculări, potrivit news.ro.
"Odată ce platforma va deveni operaţională timpul petrecut la ghişeele special amenajate va fi redus la minim, iar costurile de deplasare la sediile serviciilor de înmatriculări vor fi eliminate. Cu excepţia ridicării numerelor de înmatriculare, care va rămâne o necesitate fizică, toate celelalte aspecte ale procesului de înmatriculare vor fi realizate online", anunţă, vineri, MAI; într-un comunicat de rpesă.
Potrivit documentului citat, în urma intrării în vigoare a OUG nr. 38/2023 pentru modificarea şi completarea unor acte normative în scopul furnizării de servicii publice electronice aferente înmatriculării vehiculelor în România, Direcţia Generală Permise de Conducere şi Înmatriculări a fost abilitată să dezvolte şi să administreze o platformă informatică prin intermediul căreia cetăţeanul va avea posibilitatea să solicite integral online transcrierea transmiterii dreptului de proprietate asupra unui vehicul, eliberarea unui nou certificat de înmatriculare sau radierea unui vehicul.
"Această schimbare reprezintă un angajament ferm către modernizarea şi îmbunătăţirea serviciilor publice oferite cetăţenilor de către structurile Ministerului Afacerilor Interne. În prezent, specialiştii Direcţiei Generale Permise de Conducere şi Înmatriculări dezvoltă platforma online prin conectarea cu alte instituţii relevante în acest demers, pentru a asigura un proces de înmatriculare eficient, simplu şi fără probleme", a mai transmis sursa citată.
Potrivit ministerului, pe lângă avantajele oferite de posibilitatea efectuării online a operaţiunilor din sfera înmatriculării vehiculelor, solicitantul nu va mai avea obligaţia de a se adresa organului fiscal pentru declararea vehiculului, iar numărul de documente necesare va fi redus semnificativ.
"Platforma va oferi claritate şi transparenţă în procesul de înmatriculare, iar informaţiile vor fi accesibile rapid şi uşor pentru toţi utilizatorii, indiferent de dispozitivul pe care îl vor folosi. Aceşti paşi către digitalizare reflectă angajamentul continuu al MAI de a oferi cetăţenilor acces la servicii publice online, într-o formă simplificată şi uşor de accesat", mai transmis MAI.